Hryhorii Ohiichuk

Hryhorii Ohiichuk (en ), nado o 25 de xaneiro de 1893 en Trubiivka (Gobernación de Kíiv, Imperio Ruso) e finado o 13 de febreiro de 1985 en Chicago (Estados Unidos de América), foi un eclesiástico ortodoxo ucraíno, xerarca da Igrexa ortodoxa autocéfala ucraína, e posteriormente fundador e dirixente da Igrexa ortodoxa autocéfala ucraína conciliar.

 Traxectoria 
Naceu o 25 de xaneiro de 1893 en Trubiivka, entón na gobernación de Kíiv do Imperio Ruso. Estudou no seminario de Mestres da Igrexa en Kíiv, do que se graduou en 1915. Posteriormente, en 1918 graduouse pola escola pastoral ucraína de Zhitómir. O 20 de maio de 1919 foi ordenado sacerdote dentro da Igrexa ortodoxa rusa, e nomeado reitor da igrexa da aldea de Kheiliv (hoxe Krasnohirka, na rexión de Zhitómir). Dende esta posición, participou activamente no movemento pola ucrainización e pola autocefalia da Igrexa ortodoxa en Ucraína.

En 1923, pola súa activa predicación de Cristo e pola participación no desenvolvemento da Igrexa ortodoxa autocéfala ucraína, Ohiichuk foi arrestado polos órganos represores da cheka durante catro meses. Posteriormente, até 1927, exerceu como sacerdote nas parroquias da rexión de Zhitómir; polo seu celo no servizo foi nomeado reitor da catedral da Asunción da Santísima Virxe María da Igrexa ucraína en Berdychiv.

O 18 de marzo de 1932 foi detido polos bolxeviques e enviado aos campos de concentración da conca de Kuznetsk. En 1936 foi liberado do exilio e regresou a Ucraína, onde organizou servizos clandestinos nas casas dos seus fregueses. Só a partir de 1941, logo da ocupación da rexión de Zhitómir durante a segunda guerra mundial, foi quen de profesar libremente a fe ortodoxa e realizar libremente servizos relixiosos.

O 17 de maio de 1942, coa bendición do metropolita Dionisii Valedinskii, foi ordenado bispo de Zhitómir polo arcebispo Nykanor Abramovych e polo arcebispo Ihor Huba na catedral de San Andrés o Primeiro Chamado en Kíiv. Porén, entre setembro de 1942 e o 16 de marzo de 1943 estivo preso nunha prisión alemá; os nazis reprochábanlle o seu patriotismo ucraíno e as súas oracións pola restauración dun estado ucraíno independente de seu.

En 1944 emigrou a Alemaña, e en marzo de 1946 foi nomeado vigairo do metropolita Polikarp Sikorskyi. Desde outubro de 1947, dirixiu a Igrexa ortodoxa autocéfala ucraína conciliar, polo que foi privado do seu rango e excomungado polos xerarcas da Igrexa ortodoxa autocéfala ucraína o 24 de outubro de 1947. En 1950 trasladouse aos Estados Unidos de América e viviu en Chicago. Nun concilio da igrexa celebrado en Chicago do 25 ao 26 de decembro de 1971 foi elixido metropolita da súa Igrexa.

O 29 de xuño de 1982 ordenou ao arquimandrita Makarios Carrion como bispo de Houston e Texas, e o 2 de xullo do mesmo ano ao arquimandrita Timotheos como vigairo da mesma diocese; desta forma deu comezo a existencia dunha pola autónoma da Igrexa ortodoxa autocéfala ucraína conciliar, a denominada como Igrexa ortodoxa autocéfala ucraína de Texas.

O bispo Hryhorii Ohiichuk finou o 13 de febreiro de 1985, cando contaba con 92 anos, en Chicago.

 Notas 

Categoría:Nados en 1893
Categoría:Nados na rexión de Zhitómir
Categoría:Finados en 1985
Categoría:Sacerdotes da Igrexa ortodoxa rusa
Categoría:Bispos ortodoxos non canónicos
Categoría:Bispos ortodoxos dos Estados Unidos de América
Categoría:Bispos ortodoxos de Ucraína